Valéry Giscard d'Estaing
Hi Valéry Marie René Georges Giscard d'Estaing (Frinanses nga pagluwas: [valeʁi maʁi ʁəne ʒɔʁʒ ʒiskaʁ destɛ̃]; natawo 2 Pebrero 1926),[1] nga kilalado gihapon nga Giscard o VGE, usá nga Franses nga sentrista nga polítiko nga nagsirbe nga Mangulo han Repúblika Fransesa tíkang 1974 tubtob 1981 ngan yanâ api han Konseho Konstitusyonal han Fransya. Ha panuigon nga 92, hi Giscard amo yanâ an gilagasi nga buhì nga kasanhi nga Mangulo han Fransya.
An iya panahón hin pagka-Mangulo kilalado hin mas liberal nga pagkita ha mga sosyal nga mga asunto - sugad hin diborsyo, kontrasepsyon, ngan aborto – ngan mga paningkamot ha pagmodernisar han nasod ngan han opisyo han pagkamangulo, labi na dida han paglunsad hin mga hirayo-hin-pag-abot nga mga proyekto ha infrastruktura sugad han hitaas-hin-kalaksi nga TGV ngan an pagbalhin ngadto hin pagdapig ha nuklear nga enerhiya nga amo an prinsipal nga kukuhaan hin enerhiya han Fransya. Bisan pa man, inmiban an pag-aproba ha iya han katawhan tungod han pag-ubós han ekonomiya nga nagsunod han 1973 nga krisis ha enerhiya, nga amo an nagtigaman han kataposán han "katloan o treinta nga maghimayaon nga katuigan" katapos han Ikaduha nga Gera han Kalibotan. Inmatúbang hi Giscard hin pagtipa ha polítika tikang han paluyoluyó nga bahin ha polítika nga larangan: tikang han bag-o nga nahiusa nga walá ni François Mitterrand, ngan tikang hin tisaka nga Jacques Chirac, nga nagbanhaw han gaullismo dida hin pan-tuo-nga-bahin nga linea. Han 1981, bisan man kun hitaas an pag-aproba ha iya han katawhan, waray hiya ma-elihir hin otro dida hin runoff nga kabangga hi Mitterrand.[2]
Komo kasanhi nga Mangulo, api hiya han Konseho Konstitusyonal. Nahiapi hiya han mga pan-rehiyon nga polítika han Auvergne, nagsirbe nga Mangulo han Konseho han Rehiyon tikang 1986 tubtob 2004. Nahibulíg hiya han buruhaton han Unyon Europeo, ngan hiya an nangulo han Kombensyon ha Kabubwason han Europa nga nagsurat han waray-magmalinamposon nga Kasabotan nga nagtutukod hin Konstitusyon para han Europa. Han 2003, napili hiya ngadto han Sanghiran Franses, nga diin ginkuha niya an lingkoranan nga ginkaptan anay han iya sangkay ngan kasanhi nga Mangulo han Senegal nga hi Léopold Sédar Senghor.
Mga pinanbasaran[igliwat | Igliwat an wikitext]
- ↑ Profile of Valéry Giscard d'Estaing
- ↑ "Valery Giscard d'Estaing | president of France" (ha en). Encyclopedia Britannica. https://www.britannica.com/biography/Valery-Giscard-dEstaing.
Mga dúgang nga barasahon[igliwat | Igliwat an wikitext]
- Wilsford, David, ed. Political leaders of contemporary Western Europe: a biographical dictionary (Greenwood, 1995) pp 170–176.
Mga sumpay ha gawas[igliwat | Igliwat an wikitext]
- (Frinanses) Personal nga blog ni Valéry Giscard d'Estaing
- (Frinanses) Biograpiya dida han websayt han Franses nga Nasodnon nga Katitirok
- (Frinanses) Syahan ngan ikaduhá nga round nga mga resulta han pinili-ay hin pagkamangulo han Fransya
oci_Latn war_Latn war_Latn war_Latn war_Latn eng_Latn oci_Latn war_Latn eng_Latn war_Latn ilo_Latn war_Latn war_Latn